Diari Oficial de la Generalitat Valenciana


Sumari del DOGV 9560, del 23-03-2023 (2023/2602)

RESOLUCIÓ de 20 de gener de 2023, del director general de Qualitat i Educació Ambiental, per la qual es formula declaració d'impacte ambiental del projecte de planta solar fotovoltaica FV Elawan Ayora I als termes municipals de Jarafuel i Zarra. Expedient: 209/2022/AIA (2910051).
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9560

Data del DOGV
:   23-03-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/2602


Data del document
:   20-01-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 20 de gener de 2023, del director general de Qualitat i Educació Ambiental, per la qual es formula declaració d'impacte ambiental del projecte de planta solar fotovoltaica FV Elawan Ayora I als termes municipals de Jarafuel i Zarra. Expedient: 209/2022/AIA (2910051). [2023/2602]  
«Declaració d'impacte ambiental  
Expedient: 209/2022/AIA (2910051).  
Títol: Planta solar fotovoltaica FV Elawan Ayora I, de 33,981 MWp.  
Promotor: Elawan Energy, SL.  
Òrgan substantiu: Servei Territorial d'Indústria, Energia i Mines (València).  
Ref. òrgan substantiu: ATALFE/2020/111.  
Localització: Jarafuel i Zarra.  
  
Descripció del projecte  
L'empresa Elawan Energy, SL, promou el projecte de planta solar fotovoltaica Elawan Ayora I, de 33,981 MWp entre els termes municipals de Jarafuel i Zarra (València).  
El projecte preveu la instal·lació de la central fotovoltaica Elawan Ayora I i la seua infraestructura d'evacuació fins a la subestació Valle Solar Renovables, de 400/30 kV. La potència màxima total dels mòduls fotovoltaics (pic) és de 33,98719 MW, la potència nominal dels inversors és de 31,46 MW i la capacitat d'accés concedida és de 26,37 MW.  
  
La instal·lació dels grups generadors abasta el polígon 503, parcel·les 1 i 10 (Jarafuel); polígon 502, parcel·la 7 (Jarafuel), i polígon 1, parcel·les 6, 16 i 19 (Zarra). El projecte està implantat en unes parcel·les que tenen una superfície total de 2.499.182,90 m², fent un ús per a la construcció de la planta de 629.234,31 m². Concretament, l'àrea ocupada pels panells fotovoltaics és de 160.044 m², mesurada sobre la projecció del panell en posició horitzontal; mentre que l'estació de potència existent en la planta ocuparà una àrea de 480 m². La longitud total de tanca en tot el perímetre de la planta és de 13.234 metres.  
  
La línia d'evacuació objecte d'aquest projecte connecta el centre de seccionament de la Planta fotovoltaica Elawan Ayora I amb l'SE col·lectora Valle Solar 400/132/30 kV mitjançant dues línies subterrànies d'alta tensió de 30 kV que transcorren pel terme municipal de Zarra (València). La longitud aproximada de la línia subterrània de 30 kV és de 3.544 m. La rasa per la qual es desenvoluparà l'evacuació serà compartida amb l'evacuació de la planta fotovoltaica Elawan Ayora II, a més d'altres circuits de reserva per a altres promotors. A més, a partir dels 730 metres de línia també compartirà rasa amb l'evacuació de la planta fotovoltaica Ayora I promogut per Fotozar 3, SL.  
El punt de connexió de la central amb la xarxa de transport es realitza en la subestació Ayora 400 kV de xarxa elèctrica, a través d'una infraestructura d'evacuació comuna amb altres instal·lacions de producció composta per la subestació Valle Solar Renovables 400/30 kV, una línia aèria elèctrica de 400 kV i 16 km entre aquesta subestació i la subestació col·lectora Ayora Renovables 400 kV i la seua connexió a través d'una línia de 400 kV i 200 m amb la subestació Ayora 400 kV, propietat de Red eléctrica de España, SA. Aquestes línies, igual que la subestació, no són objecte d'aquest projecte. L'autorització administrativa d'aquesta infraestructura d'evacuació comuna és competència de la Direcció General de Política Energètica i Mines del Ministeri per a la Transició Ecològica i el Repte Demogràfic. Per la Resolució de 7 de març de 2022, de la Direcció General de Qualitat i Avaluació Ambiental del ministeri, es va formular la DIA del projecte (publicada en el BOE el dia 14.03.2022).  
El generador fotovoltaic estarà compost per mòduls fotovoltaics basats en la tecnologia de silici monocristal·lí, interconnectats entre si en grups denominats cadenes o strings. Els mòduls FV s'instal·laran sobre estructures denominades seguidors solars, que es mouen sobre un eix horitzontal orientat de nord a sud i realitzen un seguiment automàtic de la posició del sol en sentit est-oest al llarg del dia, maximitzant així la producció dels mòduls a cada moment. L'estructura on se situen els mòduls està fixada al terreny i constituïda per diferents perfils i suports, amb un sistema d'accionament per al seguiment solar i un autòmat que permeta optimitzar el seguiment del sol tots els dies de l'any. A més, disposen d'un sistema de control contra ràfegues de vent superiors a 60 km/h que col·loca els panells fotovoltaics en posició horitzontal per a minimitzar els esforços a causa del vent excessiu sobre l'estructura.  
  
Es projecta l'execució d'una esplanació, per tant, es desbrossarà i es retirarà la terra vegetal d'aquesta zona, que s'apilarà en l'obra per a l'estesa final en les zones lliures exteriors a l'esplanada, i posteriorment es realitzaran els treballs d'excavació i rebliment compactat en les corresponents zones fins a l'esmentada cota d'esplanació. Aquesta fase preveu l'adequació dels camins d'accés a la planta per a permetre l'arribada de trànsit rodat fins a interior de la planta.  
  
Els vials interiors es destinaran a la connexió dels centres de transformació entre si i l'accés a totes les estructures solars FV i edificis que conformen la planta. La disposició del vial d'accés està condicionat pels camins existents, mentre que la disposició dels vials interiors en la planta solar fotovoltaica s'ha realitzat considerant la disposició dels inversors fotovoltaics i les estructures solars associats, així com la topografia del terreny.  
Es minimitzaran en fase de construcció els accessos a l'obra que hagen de travessar el camí ramader denominat assagador de Jarafuel. Encara que aquest camí ramader no es està afectat directament pel projecte, podria afectar-lo l'accés d'un elevat nombre de trànsit a l'obra que haja de travessar-lo. Per això, es gestionarà el trànsit de manera que es minimitzen els encreuaments amb aquest camí ramader, especialment en la part menys antropitzada d'aquest.  
Finalitzada la vida útil de la instal·lació fotovoltaica, es realitzarà un adequat desmantellament i retirada de les infraestructures existents, amb la garantia de retornar la superfície a les seues condicions originals.  
  
  
Tramitació administrativa  
De conformitat amb l'annex VI (part B, epígraf n) de la Llei 21/2013, de 9 de desembre, d'avaluació ambiental, el fraccionament de projectes és el mecanisme artificiós de divisió d'un projecte amb l'objectiu d'evitar l'avaluació d'impacte ambiental ordinària en el cas que les magnituds superen els llindars establits en l'annex I. Les característiques pròpies d'aquest projecte determinen que constitueix, per si mateix, un supòsit d'avaluació ambiental ordinària, per la qual cosa no es produeix fraccionament en els esmentats termes. El Servei Territorial d'Indústria, Energia i Mines de València (òrgan substantiu) ha admés a tràmit l'expedient per a la seua autorització, per la qual cosa correspon a aquest òrgan ambiental l'avaluació d'impacte ambiental del projecte, de conformitat amb la legislació autonòmica i en concordança amb l'article 11 de la Llei 21/2013, de 9 de desembre.  
  
Amb data 11 de novembre de 2022, el Servei Territorial d'Indústria, Energia i Mines de València va traslladar a aquest òrgan ambiental la sol·licitud d'avaluació d'impacte ambiental ordinària de l'expedient (ATALFE/2020/111). Aquesta adjunta:  
- Projecte de l'execució de la planta solar fotovoltaica (l'evacuació és compartida i figura en l'expedient de planta fotovoltaica Valle Solar de 300 MW, a Jarafuel, Zarra i Ayora, el DIA de la qual va ser formulada per Resolució de 7 de març de 2022, de la Direcció General de Qualitat i Avaluació Ambiental del Ministeri).  
- Estudi d'impacte ambiental, memòria i annexos: plànols, estudi d'integració paisatgística, estudi d'inundabilitat, estudi arqueològic, estudi d'avifauna, estudi de sinergies, estudi d'afecció a Xarxa Natura 2000, memòria justificativa del compliment dels criteris del Decret llei 14/2020 i document de síntesi.  
- Informes certificats urbanístics municipals dels dos municipis (Zarra i Jarafuel) relatiu a la compatibilitat del projecte amb el planejament i les ordenances municipals o la seua sol·licitud.  
- Documentació complementària: pla de desmantellament i restitució del terreny i entorn afectat, estudi de gestió de residus, garantia econòmica per a tramitar la sol·licitud d'accés a la xarxa de la instal·lació de producció, documentació relativa a la capacitat per a exercir l'activitat de producció del sol·licitant, plec general de normes de seguretat en prevenció d'incendis forestals, documentació per a la disponibilitat de terrenys, entre altres.  
- Publicació del Diari Oficial de la Generalitat Valenciana i del Butlletí Oficial de la Província de València relativa a la informació pública de les sol·licituds d'autorització d'implantació en sòl no urbanitzable, autorització administrativa prèvia, autorització administrativa de construcció i ocupació de camins ramaders corresponent a la central fotovoltaica, incloent-hi la seua infraestructura d'evacuació.  
L'òrgan substantiu va realitzar la informació pública de l'expedient mitjançant anunci en el Diari Oficial de la Generalitat Valenciana número 9373, amb data 1 de juliol de 2022. Durant el període d'exposició pública es van presentar al·legacions per part de l'Asociación Naturalista de Ayora i La Valle (ANAV), amb data 9 d'agost de 2022. El promotor respon a les al·legacions de la manera següent:  
- S'al·lega insuficient motivació del projecte.  
El promotor respon que queda degudament justificada la realització del projecte, per a cobrir les necessitats d'energia renovable que la societat valenciana, espanyola i europea actual necessiten per al seu normal desenvolupament.  
- S'al·lega fragmentació de projectes.  
El promotor respon i justifica que ateses les característiques del projecte objecte d'estudi, no i ha una diferència significativa entre sotmetre el projecte a la tramitació que li correspon de manera individual o considerant en conjunt la totalitat de les instal·lacions promogudes en l'àmbit d'estudi. A més, la relació jurídica entre els promotors dels diferents projectes no és rellevant, ni desvirtua la seua tramitació, ja siguen coincidents o no, i l'estudi de sinergies ja analitza els efectes acumulatius i sinèrgics sobre els recursos naturals, el paisatge i l'agricultura.  
  
- Insuficient i tendenciosa anàlisi d'alternatives a l'emplaçament de la planta.  
El promotor respon que atesa la potència que es planteja en el projecte, l'alternativa 1 no resulta aplicable ja que no hi ha superfície suficient en les cobertes de les edificacions en l'àmbit d'estudi on es puguen instal·lar plantes fotovoltaiques d'aquestes dimensions. El projecte té per objecte la producció d'energia elèctrica renovable a gran escala, i aquest no s'enfoca a instal·lacions per a autoconsum.  
  
- Inexistent anàlisi mediambiental al traçat de la línia d'evacuació.  
  
El promotor respon que l'evacuació de l'energia generada en la instal·lació fotovoltaica s'evacuarà mitjançant línia elèctrica subterrània, de 3.544 metres de longitud, des de l'eixida del centre de seccionament fins a l'SE col·lectora Valle Solar 400/132/30 kV. El projecte objecte d'estudi es limita a la instal·lació solar fotovoltaica i aquesta línia d'evacuació de mitjana tensió.  
- No hi ha un desenvolupament normatiu i un planejament urbanístic que establisca i desenvolupe els usos de la infraestructura verda.  
El promotor respon que existeix el Pla especial d'ordenació d'infraestructures de generació d'energia solar fotovoltaica als municipis d'Ayora, Zarra i Jarafuel, així com les normes subsidiàries de planejament aprovades per la CTU de València, tant a Zarra com a Jarafuel. I el Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, declara inversions d'interés estratègic per a la Comunitat Valenciana els projectes de centrals fotovoltaiques i parcs i instal·lacions eòliques competència de la Generalitat.  
  
- Insuficient descripció de l'inventari ambiental i les seues afeccions.  
El promotor respon que atesa la tipologia del projecte, no es considera necessari aprofundir més enllà en les característiques fisicoquímiques i biològiques del sòl ja desenvolupades en el projecte.  
- Omissió de l'avaluació de l'impacte sobre grups faunístics diferents a aus.  
El promotor respon que l'EsIA recull un inventari de totes les espècies de fauna registrades en l'àrea d'estudi, així com un catàleg dels potencials impactes del projecte sobre la fauna i una proposta general de mesures preventives i correctores, que són aplicables a gran part dels grups faunístics esmentats.  
  
- Absència d'avaluació de l'impacte sobre el grup d'invertebrats.  
  
El promotor respon que per a minorar l'impacte dels insectes aquàtics que confonen la superfície negra, llisa i brillant dels panells solars amb la d'una llacuna o un gran toll d'aigua, es dividiran els panells en xicotetes porcions, o amb línies blanques, en forma de reixeta, per a reduir aquest efecte.  
- Omissió de l'avaluació de l'impacte sobre el linx.  
El promotor respon que en el cas que s'introduïsca el linx ibèric en la Sierra del Mugrón, l'intent d'expansió de les noves poblacions i/o la instal·lació dels individus alliberats, no estaria compromesa en cap cas per la instal·lació projectada. En referència a les característiques de la tanca i la seua potencial afecció sobre el linx, la instal·lació quedaria fora de la seua àrea d'espai vital.  
  
- Afeccions a la fauna i la flora no considerades. Sobre la fragmentació de l'hàbitat, afeccions a la fauna per tamques perimetrals, absència d'un estudi adequat d'afeccions a la flora, afeccions a la fauna pel control de la vegetació mitjançant desbrossaments. Omissió de l'avaluació d'altres impactes ambientals.  
El promotor respon que es valorarà la idoneïtat d'instal·lar una tanca cinegètica per a permetre i afavorir la permeabilitat de la infraestructura al pas de mamífers de mitjanes i grans dimensions. Abans de l'inici de l'execució del projecte es durà a terme una minuciosa prospecció botànica en la totalitat de la superfície dels recintes afectats pel projecte. També es valorarà la conveniència de delimitar, en la mesura que siga possible, el període d'actuacions de treballs de desbrossament entre els mesos de setembre i febrer, i exclusivament al període diürn, per a evitar molèsties i/o danys a la fauna en l'època de la cria de les aus i de major presència i activitat d'invertebrats. I, finalment, respon que no hi ha cap risc de col·lisió o electrocució amb línies elèctriques, ja que el projecte preveu l'execució d'una línia elèctrica d'evacuació soterrada.  
  
- Vocació agrícola del sòl i usos no permesos  
El promotor respon que la instal·lació fotovoltaica projectada és compatible amb els planejaments urbanístics dels municipis de Zarra i Jarafuel, i que el sòl sobre el qual se situa la planta projectada presenta una capacitat agrològica moderada.  
- Identificació i valoració d'impactes insuficients  
El promotor respon que la matriu d'impacte continguda en l'EsIA preveu els efectes de les diferents accions del projecte sobre l'agricultura (ús del sòl) i els elements etnogràfics (patrimoni cultural).  
  
- Insuficiència de mesures preventives, correctores i compensatòries  
El promotor respon i proposa una sèrie de mesures correctores addicionals sobre aquest tema. A més, incideix quees respectarà, en la mesura que siga possible, els períodes i llocs de nidificació i criança durant les obres de construcció de la instal·lació fotovoltaica i la línia d'evacuació. També, es tindran en compte els períodes de reproducció i criança a l'hora de planificar els desbrossaments.  
- Incompleta identificació d'impactes residuals  
El promotor respon que l'execució del projecte consisteix en el clavament dels panells directament en el sòl, adaptant la instal·lació, en la mesura que siga possible, a la fisiografia natural del terreny, reduint la necessitat d'importants moviments de terra. Quant al paisatge, l'EsIA inclou un bateria de mesures minimitzadores que, si bé no impedeixen que es produïsca cert impacte visual, sí que l'atenuen en gran manera. A més, es tracta d'un impacte reversible, una vegada finalitzada la vida útil de la instal·lació es realitzarà un pla de desmantellament de la planta amb la finalitat de retornar el terreny al seu estat anterior.  
  
- Absència d'independència en els estudis ambientals. Estudi d'avifauna condicionat  
El promotor respon que l'estudi d'avifauna elaborat compleix les bones pràctiques metodològiques per als estudis específics d'aquest tipus. La zona d'estudi és la mateixa per als quatre projectes que es fa referència, per tant, és freqüent aprofitar estudis ja realitzats per a un mateix territori, ja que els resultats seran els mateixos.  
  
- Insuficient valoració d'impactes sobre l'avifauna. Afecció a l'àguila imperial (Aquila adalberti), a zones d'espai vital i alimentació de grans àguiles i altres, a aus estepàries i a espècies migratòries. Inadequada proposta per a la protecció de l'avifauna contra la col·lisió.  
  
El promotor respon que l'àrea d'estudi per a l'avifauna fou de 10 km, per la qual cosa la localització del territori de cria de l'àguila imperial quedaria situada en principi fora de l'àmbit considerat en l'estudi d'avifauna. Tampoc es va detectar la presència de cap espècie estepària en la zona de l'àmbit d'estudi del projecte. D'altra banda, l'afecció per col·lisió d'aus contra els mòduls fotovoltaics del projecte no suposaria, d'entrada, una afecció d'especial significança, a falta de dades o estudis més concrets. Igualment, tampoc es preveu un eventual desviament de les rutes migratòries de les espècies que pogueren sobrevolar els mòduls fotovoltaics a conseqüència d'un eventual reflex d'aquests. Finalment, la línia elèctrica de mitjana tensió per a l'evacuació de l'energia generada en la instal·lació solar fotovoltaica projectada s'ha dissenyat en subterrani, per la qual cosa no existeix risc de col·lisió i/o electrocució per a l'avifauna.  
- Falta d'identificació i valoració de les afeccions a la fauna a causa de la línia d'alta tensió  
El promotor respon que el projecte objecte d'estudi es limita a la instal·lació solar fotovoltaica i la línia d'evacuació subterrània de mitjana tensió, des de l'eixida del centre de seccionament fins a l'SE col·lectora Valle Solar 400/132/30 kV. Més enllà de la línia subterrània d'evacuació, la resta d'infraestructures esmentades no són titularitat del promotor de projecte, ni la seua execució està condicionada per l'execució del projecte objecte d'estudi. Per tant, són objecte de projecte independent.  
- Insuficient identificació dels elements que causen sinergies i desencertada valoració d'aquestes  
El promotor respon que l'estudi de sinergies estableix una adequada avaluació i valoració sobre els factors ambientals i socioeconòmics.  
  
- Insuficient identificació i valoració d'afeccions a la Xarxa Natura 2000 i altres figures de reconeixement nacional i internacional  
El promotor respon que en l'EsIA s'identifiquen adequadament els espais protegits presents en l'àmbit d'estudi, i s'observa que el LIC i ZEC Valle d'Ayora i Sierra del Boquerón, pertanyent a la Xarxa Natura 2000, se situen al costat de la tanca perimetral de la instal·lació, aproximadament a 40 m al nord de les infraestructures de captació solar més pròximes. Serà l'òrgan competent qui determine si el projecte pot afectar de manera apreciable aquest lloc, ja siga individualment o en combinació amb altres plans, programes o projectes.  
  
- No s'ha valorat l'existència de la IBA núm. 158 Gorges del Riu Cabriol i del Xúquer  
El promotor respon que la superfície d'IBA afectada per la instal·lació és de 62,92 ha de les 226.046,97 ha totals de l'IBA, cosa que suposa un 0,0278 % d'afecció.  
- No s'ha valorat l'existència de la ZIM núm. 096 Serres del Sud-oest de València i Gorges del Cabriol i el Xúquer.  
El promotor respon que l'EsIA preveu els possibles efectes que l'ús fotovoltaic puga generar als mamífers que puguen fer ús de la zona.  
  
- Insuficient valoració de l'impacte sobre PPR 17 secans i serres de l'entorn de Carcelén i Alpera.  
El promotor respon que el projecte no afectarà en cap cas els valors del recurs paisatgístic mitjançant l'adequat disseny d'aquest i la corresponent aplicació de mesures d'integració en el paisatge.  
  
Simultàniament, es va formular consulta per part de l'òrgan substantiu a les administracions públiques afectades. S'ha rebut còpia dels informes següents:  
- Informe de compatibilitat urbanística de l'Ajuntament de Zarra, de data 27 de juliol de 2022, es considera favorable la instal·lació de la central fotovoltaica en sòl no urbanitzable comú.  
- Informe de compatibilitat urbanística de l'Ajuntament de Jarafuel, de data 2 d'agost de 2022, on es considera favorable la instal·lació de la central fotovoltaica en sòl no urbanitzable, segons el projecte presentat, sempre que es respecte i es complisca tot el que s'estableix en Pla especial d'ordenació d'infraestructures de generació d'energia solar fotovoltaica als municipis d'Ayora, Zarra i Jarafuel, actualment en tramitació.  
- Informe del Servei d'Infraestructura Verda i Paisatge, de data 6 d'octubre de 2022, on s'informa, respecte de les parcel·les en SNU comú (al terme municipal de Zarra), que no existeix afecció sobre corredors territorials, paisatges de rellevància nacional o unitats de paisatge als quals se'ls haja reconegut prèviament un valor alt o molt alt. Respecte de les parcel·les en SNU de protecció agrícola (al terme municipal de Jarafuel), resultaran viables sempre que s'aprove el Pla especial definitivament. En tot cas, serà preceptiu l'elaboració d'un EIP que acompanye el projecte de la instal·lació, el contingut de la qual haurà d'ajustar-se a l'assenyalat en l'annex II de la LOTUP. En aquest cas, tractant-se de SNU comú i SNU de protecció agrícola, una vegada autoritzat el projecte per l'òrgan substantiu, serà l'ajuntament qui haurà de validar l'EIP, dins del tràmit d'atorgament de la llicència d'obra municipal. Així mateix, l'ajuntament haurà de comprovar que el projecte compleix els condicionants que es puguen establir en la declaració d'impacte ambiental, dins del tràmit d'atorgament de la llicència d'obres.  
  
- Informe de la Confederació Hidrogràfica del Xúquer, de data 12 de desembre de 2022, on indica que es pronunciarà sobre la viabilitat de l'activitat únicament dins de zona de policia de llit públic, sense perjudici de les competències d'altres administracions. Les parcel·les on es pretén situar la central es troben dins de zona de policia de llit públic, per la qual cosa en el tràmit d'autoritzacions en zona de policia haurà de justificar-se el compliment del que es disposa en els articles 9 bis, 9 ter, 9 quáter i 14 bis del Reglament del domini públic hidràulic. Les actuacions previstes hauran de complir la legislació d'aigües vigent i hauran de sol·licitar-se les corresponents autoritzacions administratives.  
  
- Informe favorable de la Direcció General de Cultura i Patrimoni, de data 29 de setembre de 2020, als efectes patrimonials previstos en l'article 11 de la Llei 4/1998, d'11 de juny, del patrimoni cultural valencià, amb subjecció a una sèrie de condicions sobre el seguiment intensiu de les obres en els jaciments arqueològics del Vallejo del Cojo Riñón i de camí de la Casa del Mojón i de la resta de les obres que suposen moviment de terres, i l'obligació de publicar els resultats obtinguts.  
  
- Informe de la Direcció General de Medi Natural i Avaluació Ambiental, de data 4 d'octubre de 2022, condicionat al compliment d'una sèrie de mesures de millora i correctores quant a l'erosió hídrica, tanca perimetral, línia d'evacuació, afecció a espais cinegètics, afecció a camins ramaders i terrenys forestals, afeccions a la fauna, flora i altres figures de protecció.  
- Informe del Servei de Gestió Territorial, de data 21 de novembre de 2022, condicionat al fet que l'ocupació del sòl no urbanitzable protegit estarà subjecte a l'exposat en l'informe, i no permet la seua ocupació mentre el Pla especial d'ordenació d'infraestructures de generació d'energia solar fotovoltaica als municipis d'Ayora, Zarra i Jarafuel no s'aprove. Respecte a la part de la planta sobre SNUC, la planta solar es considera compatible condicionada a la implantació d'una sèrie de mesures correctores respecte a la recàrrega d'aqüífers i per a mantindre unes condicions d'infiltració i drenatge semblants a les existents abans d'instal·lar la implantació del projecte solar.  
  
- Informe de la Direcció Territorial de València de la Conselleria d'Agricultura, Desenvolupament Rural, Emergència Climàtica i Transició Ecològica, de data 14 de novembre de 2022, on no s'oposa a la instal·lació de la planta solar fotovoltaica, sempre que, durant la fase de construcció, explotació i desmantellament, es complisquen una sèrie de condicions descrites en l'informe.  
- Informe de la Diputació de València, del Servei de Planificació i Projectes de l'Àrea d'Infraestructures, de 19 d'octubre de 2022, on s'emet informe desfavorable als accessos proposats i a l'execució de línies subterrànies de baixa i alta tensió situades dins de la zona de protecció de la carretera CV-441. El promotor respon, amb data 28 d'octubre de 2022, que s'aportarà l'estudi específic per als accessos proposats, i haurà de sol·licitar autorització d'accessos per a execució de les obres al Servei de Carreteres de la Diputació de València, complint les condicions exigides per aquest servei. Es complirà la reculada exigida per part de la línia soterrada i resta d'elements de la instal·lació, es determinarà fora de zona de protecció i tot això sense que supose variació de les parcel·les afectades pel traçat.  
Amb data 24.08.2022 va ser publicada en el Diari Oficial de la Generalitat Valenciana la Resolució de 27 de juliol de 2022, de la Conselleria de Política Territorial, Obres Públiques i Mobilitat, per la qual es declara àmbit de prioritat energètica l'àmbit territorial de sòl no urbanitzable comú de la comarca de la Vall de Cofrents-Aiora, sobre la base de l'apartat 5, de l'article 3, del Decret llei 14/2020, modificat pel Decret llei 1/2022, del Consell de la Generalitat Valenciana.  
  
Consideracions ambientals  
La promoció de les energies renovables és un dels objectius de la política energètica de la Unió Europea, ja que la seua utilització constitueix una part important del paquet de mesures necessàries per a reduir les emissions de gasos d'efecte d'hivernacle i per a complir l'Acord de París i el marc de la Unió en matèria de clima i energia per a 2030.  
  
El Pla nacional integrat d'energia i clima (PNIEC) 2021-2030, en coherència amb les estratègies de la Llei 7/2021, de 20 de maig, de canvi climàtic i transició energètica, persegueix aconseguir a Espanya en 2050 la neutralitat climàtica, en coherència amb els objectius de la Unió Europea, i la transició cap a un sistema elèctric descarbonitzat, la qual cosa implica una incorporació important i sostinguda de fonts renovables.  
El Pla d'energia sostenible de la Comunitat Valenciana 2020 i l'Estratègia valenciana de canvi climàtic i energia 2030 de la Generalitat recullen els objectius i les estratègies de la Unió Europea i de l'estat espanyol, i plantegen com a objectiu l'aconseguir 2.500 MW de potència instal·lada en centrals fotovoltaiques l'any 2030.  
En l'actualitat, la potència instal·lada a la Comunitat Valenciana està lluny de complir aquests objectius (se situa per davall dels 500 MW), per la qual cosa la implantació de plantes solars, amb les degudes mesures de mitigació de l'afecció ambiental que puguen comportar, és una prioritat en el context energètic, per al compliment dels objectius de descarbonització, reducció d'emissions de gasos d'efecte d'hivernacle i mitigació del canvi climàtic, diversificació de les fonts de subministrament, foment de la seguretat del proveïment energètic i disminució de la dependència energètica d'altres territoris.  
El projecte se situa entre els termes municipals de Jarafuel i Zarra, els dos pertanyents a la comarca de la Vall de Cofrents, situada en l'extrem oest de la província de València, confrontant amb la comunitat de Castella-la Manxa, concretament al sud-oest del municipi de Jarafuel i al nord-oest del municipi de Zarra, al costat del traçat de la carretera autonòmica CV-441. Les coordenades UTM ETRS89 fus 30 del projecte són les següents: 657489 X - 4331884 Y.  
Cal destacar que, a les parcel·les circumdants, es troben tres projectes similars les línies d'evacuació unitàries dels quals es connectaran amb la subestació elèctrica detallada en el projecte Valle Solar 300 MW de Jarafuel, Zarra i Ayora (València).  
La planta se situarà en SNU comú i en SNU de protecció agrícola (en terme municipal de Jarafuel). Els terrenys on se situarà la planta fotovoltaica es corresponen amb parcel·les dedicades a activitats agrícoles. Concretament, els usos associats amb el sòl són terres de cultiu en secà en la totalitat de les parcel·les afectades.  
En l'estudi d'impacte ambiental s'analitzen les diferents alternatives, incloent-hi l'alternativa zero (no execució del projecte). L'alternativa 1 consisteix a disposar els panells solars fotovoltaics en les cobertes de les edificacions, tant les d'ús residencial com les d'ús industrial. Aquesta alternativa queda descartada ja que és un bon sistema per a autoconsum, però no per a generació d'energia a gran escala, que és l'objectiu del projecte. L'alternativa 2 consisteix a triar una ubicació idònia entre les 3 zones viables proposades. S'opta per la zona 1 sobre els termes municipals de Zarra i Jarafuel, a la vall de l'Espadilla, ja que és la que té les millors condicions per a la instal·lació de la planta solar fotovoltaica, com ara factors orogràfics, rodalia amb habitatges o sòls urbans o zones dins del Pla Especial dels municipis de Jarafuel, Zarra i Ayora.  
L'esmentat Pla especial d'ordenació d'infraestructures de generació d'energia solar fotovoltaica, promogut mitjançant un acord interadministratiu entre els ajuntaments de Jarafuel, Zarra i Ayora, té com a objectiu la identificació de les zones aptes per a la implantació d'infraestructures de generació d'energia solar fotovoltaica en sòl no urbanitzable, així com l'optimització de la seua implantació contra els efectes ambientals i territorials, en un marc de compatibilitat urbanística de l'ús del sòl. Actualment es troba en fase de tramitació (emesa DATE per la Comissió d'Avaluació Ambiental i Territorial), per la qual cosa, d'acord amb el principi d'irretroactivitat d'actes administratius, l'eficàcia del pla especial, en cas d'aprovació, no es pot retrotraure a un projecte el procediment d'autorització administrativa del qual ja s'ha iniciat. No obstant això, el projecte ha sigut adaptat a les previsions contingudes en aquest.  
  
A causa de l'ocupació d'un espai geogràfic comú i en compartir una línia d'evacuació de l'energia produïda des de la subestació elèctrica del projecte FV Valle Solar, cal l'avaluació de l'efecte sinèrgic sobre el medi ambient del conjunt de projectes davant d'una avaluació individualitzada. Per això, es presenta un estudi de sinergies com a annex a l'EsIA, on s'analitzen els efectes esperables sobre factors mediambientals destacables, i on es conclou que desenvolupar aquest projecte de planta solar fotovoltaica a una distància curta d'altres projectes similars, facilita compartir infraestructura i components com la línia d'evacuació i, per tant, s'obté un impacte negatiu menor sobre la infraestructura verda, paisatge, sòl, vegetació, fauna i espais protegits de la Xarxa Natura 2000, en comparació amb projectes més deslocalitzats i amb línies d'evacuació pròpies i unitàries.  
  
Per a la instal·lació de la planta fotovoltaica, es procedirà a extraure i retirar de les zones designades tots els arbres, soques, plantes, mala herba, brossa, fustes caigudes, enderrocs, fem o qualsevol altre material indesitjable. Aquests treballs seran els mínims possibles i els suficients per a la correcta construcció del projecte. Tots els buits causats per l'extracció de soques i arrels s'emplenaran amb material procedent dels desmunts de l'obra o dels préstecs. També preveu l'adequació dels camins d'accés a la planta per a permetre l'arribada de trànsit rodat fins a l'interior de la planta. En la mesura que siga possible, s'utilitzaran els accessos existents a la parcel·la que hauran de ser condicionats mitjançant l'aportació de terra o llast artificial i la posterior compactació.  
  
Al llarg del traçat de la línia de 30 kV des dels centres de transformació de la planta fotovoltaica Elawan Ayora I fins a la subestació col·lectora Valle Solar Renovables 30/400 kV, es produeixen creuaments amb rierols i cursos d'aigua (Rambla de l'Espadilla, rierol innominat i Rambla Reguero Estanislao) i amb camins (Camino-Cañada Jarafuel i Camino de los Manjuanes). Es produeixen paral·lelismes amb assagador de Jarafuel i la Carretera CV-441. La línia discorrerà totalment soterrada i sota tub formigonat en creuaments i amb camins de domini públic i rierols. El traçat ocuparà terrenys pertanyents al terme municipal de Zarra des del centre de seccionament de la planta fotovoltaica Elawan Ayora I fins a l'arribada a l'SE col·lectora Valle Solar 400/132/30 kV.  
  
En l'emplaçament on es preveu la construcció de la planta FV Elawan Ayora I hi ha un camí ramader afectat per les infraestructures que conformen aquesta instal·lació de generació elèctrica. En concret, està afectada per l'assagador de Jarafuel, a aquest camí es respecta la distància legal establida en l'article 5 de la Llei 3/2014, d'11 de juliol, de la Generalitat, de camins ramaders de la Comunitat Valenciana. Segons el que s'estableix en la llei per a aquest tipus de camins ramaders es considera una amplària no superior a 20 metres. S'haurà de respectar la servitud de pas ramader i serà necessari sol·licitar les modificacions pertinents i/o les autoritzacions d'ocupació demanial del subsol d'elements auxiliars necessaris segons l'esmentada llei.  
La zona d'estudi presenta una vulnerabilitat d'aqüífers baixa o molt baixa i permeabilitat alta. A l'hora de realitzar l'esbós de la planta fotovoltaica s'ha respectat una distància mínima de 50 metres als llits existents en l'emplaçament, segons les indicacions del Decret llei 14/2020, de 7 d'agost.  
Hi ha una xicoteta fracció de les superfícies de parcel·la afectades que presenten perillositat per inundació de nivell 6 i perillositat geomorfològica. S'aporta estudi d'inundabilitat realitzat per a l'àmbit d'actuació. D'aquest es deriven aquelles zones que presenten limitacions per a la implantació de la planta solar fotovoltaica, atés el risc d'inundació, les quals són respectades pel projecte.  
  
En la vegetació de l'àmbit d'estudi cal destacar la presència d'un exemplar de Quercus ilex L., coneguda popularment com a Carrasca del Arrendador 1, inscrita en el Catàleg d'arbres monumentals i singulars de la Comunitat Valenciana, amb número d'identificació 1679, i situada en les coordenades UTM ETRS89-fus 25 085648 P, 4332251 Y. La carrasca disposa de protecció genèrica. El seu entorn de protecció està definit per un cercle de 23,7 m al voltant de la seua base, per on s'estenen les arrels. El peu arbori se situa a una distància aproximada de 200 m al nord del perímetre del projecte.  
Les parcel·les on es pretén realitzar les actuacions estan afectades per terreny forestal segons estableix el Pla d'acció territorial forestal de la Comunitat Valenciana (PATFOR), aprovat pel Decret 58/2013, de 3 de maig, encara que aparentment la tanca limita amb terreny forestal estratègic i forests d'utilitat pública en diversos trams, les instal·lacions es construiran fora d'aquest i queda aquest exclòs de l'afecció. La tanca de la planta solar projectada limita amb les forests d'utilitat pública gestionats per la Conselleria V032 (Los Cerricos) i el V034 (Las Pedrijas), les dues al terme municipal de Zarra. En cap cas, podran ser afectats les dues forests d'utilitat pública per les obres.  
  
L'ús del sòl majoritari en la zona és l'agricultura de secà d'espècies herbàcies de baix rendiment agrícola. La zona d'estudi està ocupada per un mosaic de cultius en el qual predominen els cultius herbacis diferents d'arròs. Entre els camps de cultiu apareixen puntualment formacions vegetals naturals compostes per espècies pròpies de la zona, principalment: coníferes (Pinus halepensis), carrasques (Quercus ilex ssp. rotundifolia), càdecs (Juniperus oxycedrus ssp. oxycedrus) i algun exemplar aïllat de savina (Juniperus phoenicea), acompanyats per matoll mediterrani típic. Aquestes formacions vegetals es troben principalment entre els límits de les parcel·les i, a vegades, inserides a l'interior de les parcel·les, en els límits de bancals o agrupades en els marges. Les edificacions en la zona són molt escasses i de caràcter eminentment agrícola. Cap d'aquestes edificacions ni de la resta de casetes de ferramentes existents en l'àmbit d'estudi estan afectades pel projecte.  
  
La zona d'actuació no se situa en zones d'afecció de plans de recuperació, de conservació o d'acció per a la protecció d'espècies de fauna amenaçada, així com tampoc afecta cap reserva de fauna. Quant a les espècies de fauna protegides, s'ha consultat el Reial decret 439/1990, de 30 de març, pel qual es regula el Catàleg nacional d'espècies amenaçades (incloent-hi modificacions posteriors) i el Decret 32/2004, de 27 de febrer, del Consell de la Generalitat, pel qual es crea i regula el Catàleg valencià d'espècies de fauna amenaçades, i s'estableixen categories i normes per a la seua protecció, i no es troba cap exemplar catalogat en perill d'extinció. Únicament, cal destacar la presència d'una espècie prioritària, l'àguila de panxa blanca (Aquila fasciata). S'ha de destacar l'alta mobilitat de les aus, la qual cosa els permet desplaçar-se a altres llocs, i que l'àmbit objecte de l'actuació no presenta les característiques propícies perquè es done la nidificació de l'àguila de panxa blanca. En l'estudi d'afecció a la Xarxa Natura 2000 i l'estudi d'avifauna s'aporta informació addicional respecte de les espècies vegetals i faunístiques presents en l'àmbit d'estudi.  
  
L'espai protegit més pròxim al projecte és la ZEC/LIC Valle de Ayora i Sierra del Boquerón, que se situa aproximadament a uns 40 m al nord de les infraestructures de captació solar més pròximes. Aquest espai protegit, catalogat com a lloc d'interés comunitari per l'Acord de 25 d'abril de 2014, del Consell, va ser declarat zona d'especial conservació mitjançant el Decret 10/2017, de 27 de gener, del Consell. L'anàlisi dels espais protegits es desenvolupa de manera més detallada en l'estudi d'afecció a la Xarxa Natura 2000, aportat com annex a l'EsIA.  
  
Quant als hàbitats presents en l'àmbit d'estudi, diversos d'aquests limiten amb la tanca perimetral de la planta solar fotovoltaica, i els seus límits se situen puntualment dins del perímetre de la tanca, i, fins i tot, d'acord amb la cartografia, en alguns casos coincideix amb la superfície ocupada pels generadors fotovoltaics, però en la pràctica es tracta de superfícies ocupades per terres de cultiu i completament lliures de vegetació natural.  
Sobre l'estudi arqueològic, el 21 de desembre de 2018 es registra l'entrada de la primera memòria de prospecció arqueològica realitzada als municipis d'Ayora, Zarra i Jarafuel, presentada juntament amb el Projecte de planta solar fotovoltaica de 300 MW Valle Solar a Jarafuel, Zafra i Ayora. L'àmbit dels treballs abastava gran part del Valle de la Espadilla de Zarra i Jarafuel i un grup de parcel·les cadastrals de l'oest d'Ayora. Al novembre de 2019 es va emetre una resolució favorable d'aquesta memòria. Posteriorment, el 4 de desembre de 2019, es va registrar l'entrada de l'última ampliació de les prospeccions arqueològiques realitzades. En aquesta ocasió, els treballs de camp van abastar parcel·les cadastrals de l'oest del municipi de Zarra i del municipi de Jarafuel, aquestes últimes limitaven amb la província d'Albacete. Es va informar favorablement d'aquesta última memòria al maig de 2020. Amb aquestes dues prospeccions arqueològiques i les seues memòries corresponents s'abasta la totalitat de l'àmbit d'estudi de la instal·lació solar fotovoltaica d'Elawan Ayora I.  
S'inclou l'estudi d'integració paisatgística com a annex a l'EsIA, en el qual es desenvolupen els aspectes paisatgístics derivats de l'execució i funcionament del projecte. Aquest projecte, en la seua fase de disseny i alternatives, ha considerat la conservació del mosaic agroforestal, evitant l'afecció d'aquest a les espècies vegetals que el conformen, com la primera mesura d'integració en el paisatge.  
El pla de vigilància ambiental es fa a fi de previndre, controlar o reduir al mínim els impactes ambientals negatius que pogueren desenvolupar-se durant les obres, funcionament i restauració del projecte.  
  
Després de la vida útil del projecte, serà desmantellaran els panells i el cablejat elèctric, i es restauraran els accessos i els factors biòtics i abiòtics afectats.  
  
Consideracions jurídiques  
El projecte constitueix un cas d'avaluació d'impacte ambiental ordinària, de conformitat amb l'article 7.1.d de la Llei 21/2013, de 9 de desembre. En tot cas, el principi de no fraccionament, així com les previsions de l'epígraf 2.g de l'annex I del Decret 162/1990, de 15 d'octubre, i de l'epígraf 4.i de l'annex II de la Llei 21/2013, de 9 de desembre, en concordança amb l'article 7 d'aquesta llei, determinen de la mateixa manera que resulta aplicable el règim d'avaluació d'impacte ambiental ordinària.  
L'expedient ha observat els tràmits previstos en la secció 1a, capítol II, del títol 2, de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tant, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc:  
  
  
Primer  
Formular aquesta declaració d'impacte ambiental i considerar acceptable el projecte de planta solar fotovoltaica Elawan Ayora I, de 33,981 MWp, promogut per Elawan Energy, SL, als termes municipals de Zarra i Jarafuel (València), en la qual s'estableixen les condicions ambientals, incloent-hi les mesures preventives, correctores i compensatòries, que resulten de l'avaluació ambiental practicada i s'exposen a continuació, en les quals s'ha de desenvolupar el projecte per a l'adequada protecció del medi ambient i els recursos naturals, la qual cosa no eximeix el promotor de l'obligació d'obtindre totes les autoritzacions ambientals o sectorials que resulten legalment exigibles.  
Atesos els antecedents i els fonaments de dret exposats es resolen les condicions del projecte i les mesures preventives, correctores i compensatòries dels efectes adversos sobre el medi ambient, que s'estableixen en els termes següents:  
1. Condicions al projecte  
i) Condicions generals  
(1) El promotor haurà de complir totes les mesures preventives i correctores previstes en l'EsIA, el projecte tècnic i d'altra documentació que consta en l'expedient i les acceptades després de la informació pública, o contingudes en la informació complementària, mentre no contradiguen el que s'estableix en aquesta resolució.  
(2) La instal·lació de la planta solar fotovoltaica sobre sòl no urbanitzable protegit estarà condicionada a l'aprovació definitiva del Pla especial d'ordenació d'infraestructures de generació d'energia solar fotovoltaica als municipis d'Ayora, Zarra i Jarafuel, i no es permetrà la seua ocupació fins que l'esmentat pla no estiga aprovat.  
(3) Es recorda el compliment de tota la legislació rellevant que li siga aplicable, i que afecte els elements del medi recollits en aquesta resolució.  
(4) En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
ii) Condicions relatives a mesures preventives, correctores i compensatòries per als impactes més significatius  
(5) S'hauran d'implantar les mesures d'integració paisatgística que, si escau, establisca l'ajuntament en l'informe a l'estudi d'integració paisatgística, dins del procés de validació d'aquest per part de l'ajuntament per a l'atorgament de la llicència d'obra municipal de conformitat amb l'informe emés en matèria de paisatge.  
(6) Atés l'informe emés en matèria d'ordenació territorial, s'hauran de complir les mesures correctores respecte a la recàrrega d'aqüífers i per a mantindre unes condicions d'infiltració i drenatge semblants a les existents abans d'instal·lar el projecte solar, que s'especifiquen en l'informe de l'òrgan competent.  
(7) Atesa la localització del projecte, es considera com a zona d'influència forestal segons l'article 57 de la Llei 3/1993, forestal de la Comunitat Valenciana. Resulta per això d'aplicació el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció de riscos forestals a observar en l'execució de les obres i treballs que es desenvolupen en terreny forestal o en els voltants.  
(8) En relació amb el soroll durant l'execució del projecte, caldrà ajustar-se al que es disposa en el Reial decret 212/2002, de 22 de febrer, pel qual es regulen les emissions sonores en l'entorn que puguen ocasionar determinades màquines d'ús a l'aire lliure.  
(9) Si durant l'execució de les obres es trobaren restes paleontològiques, arqueològiques o etnogràfiques, el promotor haurà de posar el fet en coneixement de l'òrgan competent en patrimoni cultural de manera immediata, i adoptar les mesures pertinents per a la seua protecció i conservació, de conformitat amb el que es preveu en els articles 63 i 65 de la Llei 4/1998, d'11 de juny, del patrimoni cultural valencià. Així mateix, es realitzarà el seguiment dels moviments de terra en el moment de l'execució de les obres i les mesures adoptades en l'estudi arqueològic.  
(10) Es disposarà de zones impermeabilitzades i d'un sistema de recollida de possibles fugues d'olis i combustibles, procedents de la maquinària i de les estructures que es generen durant l'execució de l'obra. Els residus generats es gestionaran segons la normativa vigent i mitjançant un gestor autoritzat, s'establiran zones de recollida de residus, i no s'hauran d'apilar en zones amb pendents elevats i perillositat d'inundació.  
(11) Quant a l'afecció sobre la flora i fauna, s'implementaran les mesures de protecció proposades en l'estudi d'impacte ambiental i estudi d'avifauna, així com les premisses establides en l'informe de la Direcció General de Medi Natural i Avaluació Ambiental. Caldrà complir el que disposa l'article 9 del Decret 32/2004, de 27 de febrer, del Consell de la Generalitat, relatiu a la protecció d'espècies silvestres i catalogades dels articles 13 i 21 del Decret 70/2009, de 22 de maig, del Consell, relatius a la protecció de tàxons silvestres i prevenció de danys.  
  
(12) Relatiu a l'afecció de camins ramaders ocasionada per la línia d'evacuació, s'obtindrà la pertinent autorització d'ocupació temporal o concessió demanial per a l'ocupació del subsol, de conformitat amb la Llei 3/2014, d'11 de juliol, de la Generalitat.  
(13) Per al cas de la línia d'evacuació subterrània d'MT, en cas d'afecció a forest d'utilitat pública, serà necessari obtindre les autoritzacions oportunes o, si escau, les d'ocupació necessàries segons el Decret 98/1995, de 16 de maig, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana, i la Llei 43/2003, de 21 de novembre, de forests.  
(14) L'ús d'aigua en la planta quedarà condicionat al fet que es dispose de subministrament per una empresa autoritzada o concessió de l'organisme de conca.  
(15) Es respectarà la zona de flux preferent dels barrancs presents al voltant de l'àmbit d'aplicació i, si escau, s'obtindrà, abans de l'execució de l'obra, la preceptiva autorització de la Confederació Hidrogràfica del Xúquer per l'ocupació de les seues zones de policia, de conformitat amb l'article 9 del Reglament del Domini Públic Hidràulic. Així mateix, s'hauran de complir les mesures reflectides en l'informe de l'esmentat organisme de conca, relatiu a l'afecció de la integritat dels llits, abocaments, etc.  
(16) L'emissió de l'autorització administrativa de tancament definitiu de la central obligarà al promotor al desmantellament d'aquesta, en les condicions proposades en el pla de desmantellament de la instal·lació i de restauració del terreny i de l'entorn.  
iii) Condicions al pla de vigilància ambiental  
(17) Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
  
Segon  
D'acord amb el que es preveu en l'article 41 de la Llei 21/2013, de 9 de desembre:  
a) Ordenar la publicació d'aquesta declaració d'impacte ambiental en el Diari Oficial de la Generalitat Valenciana, així com en la seu electrònica.  
b) Aquesta declaració d'impacte ambiental no serà objecte de recurs sense perjudici dels que, si escau, siguen procedents en via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 20 de gener de 2023.- El director general de Qualitat i Educació Ambiental: Joan Piquer Huerga.»